Dans vir hoërskoolkinders om fondse in te samel vir koortoer | News24
Dans vir hoërskoolkinders om fondse in te samel vir koortoer
=Agnetha van Wyk (11) vertrek eersdaags saam met die Oos-Kaap Kinderkoor na Europa waar hulle verskeie konserte gaan hou. Foto: HEILIE COMBRINCK
Agnetha van Wyk, 'n 11-jarige meisie van Laerskool Albertyn is die enigste leerder van Uitenhage wat ingesluit is in die Oos-Kaap Kinderkoor wat Oktober in Europa gaan optree.
Agnetha kom uit 'n familie waar almal geseënd is met goeie sangstemme en haar ma Venita van Wyk is die be-kroonde koorafrigter van Despatch Primêre Skool se koor wat al verskeie pryse losgesing het.
Die Oos-Kaap Kinderkoor se toergroep bestaan uit sowat 50 lede en hulle sal vir 21 dae deur Europa toer en optree in onder andere Hamburg, Halle, Praag, Brno, Sumperk en Jablonec. Daar word van elke koorlid verwag om R24 000 in te samel.
"Dank die Vader is ons darem oor die halfpad-merk, maar ons kort nog. Die moeilikheid is om vir 'n individu borge te kry, as ek vir ons skoolkoor op Despatch 'n borg soek is dit tjiep-tjop," sê Venita.
Daarom het hulle verskeie fondsinsamelings gehou. Saterdagaand word weer 'n fondsinsameling gehou in die vorm van 'n dans vir hoërskoolkinders. Dit word in die Mothsaal op Uitenhage gehou vanaf 20:00 en daar sal volwasse toesig wees.
"Ons geniet goeie ondersteuning. Veral van 'n ondersteuningsgroep uit Rosedale wat reeds vir Agnetha 'n Golden Oldies gehou het en ook 'n roti-verkope. Ons is baie dankbaar vir die publiek se ondersteuning."
Agnetha is baie opgewonde oor die toer en sien veral uit na die vlug.
"Hierdie is geleenthede wat ek nooit gehad het nie. Daarom het ek vir haar gesê sy moet dit ten volle benut en geniet," het Venita gesê.
Mense wat Agnetha kan help om die toer mee te maak deur haar met fondse te ondersteun kan 'n bydrae maak tot die Oos-Kaap Kinderkoor rekening met Agnetha se naam as verwysing. Die rekeningbesonderhede is: Eastern Cape Children's Choir Tour Fund, ABSA Newton Park, 632005, account: 922 607 0999, reference: Agnetha van Wyk - 2015 Tour.